
VEDTAK

[bookmark: SJEKKLISTE_VEDTAK]Byggesakskontoret avslår søknad om dispensasjon fra arealformål naust i reguleringsplan BUD SENTRUM, planident 95104, jf. plan- og bygningsloven § 19-2. 
 
Byggesakskontoret avslår søknaden. Vi viser til nærmere begrunnelse nedenfor.  
 
Følgende lovbestemmelser er bakgrunn for avslaget:  
· Dispensasjon fra arealformålet naust i reguleringsplan BUD SENTRUM, planident 95104, jf. plan- og bygningsloven § 19-2. 
 
[bookmark: SJEKKLISTE_VILKAAR]Vi viser til plan- og bygningsloven §§ 20-2 og 21-4. 

[bookmark: SJEKKLISTE_UTREDNING]SAKSBEHANDLING MED BEGRUNNELSE FOR VEDTAK
Generell informasjon
Vi mottok søknaden 06.03.2026. Søknaden er komplettert 18.03.2026.
 
Tegninger og dokumentasjon mottatt samme datoer ligger til grunn for vår behandling av søknaden. 
 
Søknaden gjelder bruksendring fra naust til rorbu på gbnr. 111/4. 
 
Planstatus
Eiendommen er omfattet av kommuneplanens arealdel for Fræna 2015-2025, planident 201320. Eiendommen er vist som bebyggelse og anlegg.
 
Eiendommen er også omfattet av reguleringsplan Bud Sentrum, planident 95104. Eiendommen er regulert til naust.
 
Privatrettslige forhold
Byggesakskontoret behandler byggetiltakene i henhold til plan- og bygningslovgivningen. Byggesakskontoret tar ikke stilling til privatrettslige forhold, og gir ikke privatrettslige rettigheter. Dersom byggeprosjektet krever det må du selv ordne med nødvendige privatrettslige rettigheter. I motsatt fall kan byggeprosjektet ikke gjennomføres. 
 
Naboer
Naboer og gjenboere er varslet. I følge mottatt dokumentasjon har det ikke kommet merknader til søknaden.
 
Byggeprosjektet
 
Avklaring i forhold til plangrunnlaget
Eiendommen er omfattet av reguleringsplan Bud Sentrum, planident 95104. Eiendommen er regulert til naust. Det er søkt om bruksendring fra naust til rorbu. En rorbu er ikke i tråd med arealformålet naust, og trenger dispensasjon. 

Tiltaket ligger innenfor 100-meters beltet fra strandkanten. I reguleringsplanens § 2.2.1. står det at byggegrensen følger byggets fasadeliv der ikke annet er bestemt. Tiltaket er en bruksendring innenfor fasadelivet, og tiltaket er dermed innenfor byggegrensen fra 100-meters beltet. 
 
Dispensasjon
Plan- og bygningslovens § 19-2 gir anledning til å dispensere fra bestemmelser fastsatt i eller i medhold av loven på nærmere vilkår. 

Det følger av § 19-2 at dispensasjon kan ikke gis dersom hensynene bak bestemmelsen det dispenseres fra, hensynene i lovens formålsbestemmelse eller nasjonale eller regionale interesser, blir vesentlig tilsidesatt. Fordelene ved å gi dispensasjon skal være klart større enn ulempene. Det kan bare dispenseres dersom det foreligger en klar overvekt av hensyn som taler for en dispensasjon. I § 19-2 tredje ledd er det fremhevet ulike hensyn som skal tillegges særlig vekt i vurderingen. 
 
Det er søkt dispensasjon fra reguleringsplanens arealformål naust. Søknaden er begrunnet på følgende måte:
 
"Tiltakshaver søker om bruksendring fra naust l rorbu med spredt overnatting. Bygget var opprinnelig brukt som bolig for tjenestefolk på hovedbruket. Bygget har senere bli fradelt hovedbruket og er i dag en selvstendig eiendom. Underetasjen vil fortsatt fungere som naust. Endringen fører ikke til mer bruk enn i dag. Ut fra det vi kjenner til er det flere i samme område som har fått godkjent bruksendring. Et sterkt moment i denne saken vil være at bygget har vert godkjent som bolig tidligere. Når endring ble gjennomført er ukjent."
 
Avvik fra arealplaner reiser særlige spørsmål. Planene blir til gjennom en omfattende beslutningsprosess og er vedtatt av kommunens øverste folkevalgte organ, kommunestyret. Det følger av formålsparagrafen til plan- og bygningsloven at plan og vedtak skal sikre åpenhet, forutsigbarhet og medvirkning. Det skal legges vekt på langsiktige løsninger for samfunnet, likeverd og tas hensyn til barn og unges oppvekstmiljø samt estetisk utforming av omgivelsene. Ut fra disse hensynene er det viktig at endringer i planer av betydning ikke skjer ved dispensasjoner, men behandles etter reglene om kommune- og reguleringsplanlegging. 
 
Det første som må vurderes er om hensynene bak bestemmelsen det dispenseres fra, hensynene i lovens formålsbestemmelse eller nasjonale eller regionale interesser blir vesentlig tilsidesatt. 
 
Hensynene bak naustformålet er å avgrense arealet til naust og naustaktivitet. 
 
Kommuneplanens arealdel fastsetter fremtidig arealbruk for et område og er ved kommunestyrets vedtak bindende for nye tiltak eller utvidelse av eksisterende tiltak, jf. plan- og bygningsloven § 11-6. I henhold til plan- og bygningsloven kapittel 19 kan imidlertid kommunen gi varig eller midlertidig dispensasjon fra gjeldende plan. Hensynet bak bruken av arealformål er å få mulighet til å styre bruk av arealer, tilrettelegge for eller verne om areal for bestemt bruk/formål. 
 
Tiltaket ønskes bruksendret til rorbu. Tiltaket ligger ca. 8 meter fra strandkanten med 4-5 naust mellom seg og strandkanten. Det ligger ellers flere naust i nærområdet. Det er to fritidsboliger vest og nordvest for tiltaket. Øst for eiendommen ligger et større boligfelt. 
 
Søker skriver at tiltaket tidligere er godkjent som bolig. Dagens status er at tiltaket er godkjent som naust. Vi må derfor ta utgangspunkt i dagens status under vurderingene, og ikke hva som en gang var bruken. Vurderingen vil også være ulik for bolig og rorbu.
 
Tiltakets beliggenhet i form av at det ligger i bakkant av andre naust, gjør at en ikke kan dra båten direkte fra sjø og opp i naustet for lagring. Det er likevel mulig å lagre båt ved å frakte båten inn, og tiltaket kan brukes til lagring av utstyr. 
 
Tiltaket ligger tett inn på de andre naustene med en avstand på ca. 6,5 meter fra de nærmeste naustene. Når arealformålene rorbu og naust kombineres i samme område, kan det oppstå flere typer konflikter. Naust er i utgangspunktet ment for oppbevaring av båt og utstyr, mens rorbu er til personopphold. En rorbu vil være mer privatiserende enn et naust, som kan gjøre det vanskeligere for allmennheten å benytte strandsonen. Omsøkt naust ligger i bakkant av naustene, og det kan være privatiserende å skulle passere rorbuen for å komme seg ned til naustene. 
 
Naustområder krever i svært liten grad infrastrukurnettet i forhold til en rorbu. Hvis naustområder gradvis utvikles til fritidsbebyggelse, kan det føre til økt belastning og behov for utbygging som området ikke er planlagt for. 
 
Selve bruken kan også skape konflikt seg i mellom. Et naust kan medføre lukt, støy og andre konfliktskapende faktorer opp mot rorbuen, som er ment som et sted for rekreasjon. 
 
På bakgrunn av overnevnte legger vi til grunn at hensynene bak arealformålet naust, samt hensynene i lovens formålsbestemmelse eller nasjonale eller regionale interesser blir vesentlig tilsidesatt. 
 
Da dispensasjonen er avhengig av at begge vilkårene er oppfylt, vil dispensasjonen i denne saken ikke innvilges. For ordens skyld, vurderes likevel fordelene og ulempene kort. 
 
Fordelene ved å gi dispensasjon må være «klart større» enn ulempene. Etter ordlyden må det foreligge en kvalifisert overvekt av fordeler. Det vil normalt ikke være anledning til å gi dispensasjon når hensynene bak bestemmelsen det søkes dispensasjon fra fortsatt gjør seg gjeldende med styrke.
 
I utgangspunktet er det generelle areal- og ressursdisponeringshensyn som er relevante fordeler i en dispensasjonsvurdering. Bakgrunnen for dette er at bygningsmyndighetenes oppgave er å styre arealbruken og forvalte et regelverk for bygninger og konstruksjoner som oppføres i et livslangt perspektiv, mens eierforhold på stedet ofte vil være skiftende.
 
Ulempene er at det vil kombineres to arealformål tett innpå hverandre som åpner opp for potensiell konflikt. Det er også en ulempe at tiltaket vil bli mer privatiserende i form av mer personopphold. Åpnes det for bruksendring til rorbu, vil det gradvis utvaske planen ved at også andre kan ha ønske om å bruksendre sine naust til rorbu.
 
Fordelene med tiltaket er at det ikke skal utføres bygningsendringer utendørs. Det vil ikke påvirke det estetiske. 
 
Ulempene ved å gi dispensasjon vurderes etter dette som klart større enn fordelene. 
  
Byggesakskontoret finner etter ovennevnte at vilkårene for dispensasjon etter plan- og bygningsloven § 19-2 ikke er oppfylt, og søknad om dispensasjon avslås. 
 
Konklusjon
På bakgrunn av vurderingene over avslår Byggesakskontoret søknaden.

KLAGERETT
Vedtaket kan påklages i medhold av plan- og bygningsloven § 1-9 til Statsforvaltaren i Møre og Romsdal. Klagefristen er 3 uker regnet fra den dagen brevet kom frem til påført adressat. Det er tilstrekkelig at klagen er postlagt innen fristen er utgått. 

Klagen skal sendes skriftlig til Hustadvika kommune. Vis til vedtaket det blir klaget over, grunngi klagen og gjør greie for den eller de endringer som man ønsker. Dersom det blir klaget så sent at det kan være uklart for kommunen om det er klaget i rett tid, må det opplyses om når dette vedtaket kom fram. Det er også anledning til å kreve at gjennomføring av vedtaket blir utsatt inntil klagefristen er utgått og klagen er behandlet.

